Obukaka bwa Kabaka Obw'amazuukira
NGA tweteekerateekera okukuza amazuukira ga Yesu Kristo ag’omwaka guno, tusooka okuyozaayoza abayise obulungi mu kisiibo ekikulembedde ekyamagero kino. Weewaawo waliwo bannaffe bangi abatuvudde ku maaso oluvannyuma lw’okulwala okwa bulijjo ate abalala ne battibwa mu ngeri y’entiisa ekintu ekitwennyamizza ennyo! Ffe abakyasigaddewo twebaza Katonda olw’obulamu bw'atuwadde n’ebirungi by'atukolera. Ng'oggyeeko okufiirwa, twafuna ekyeya okyatulowoozesa nti twolekedde enjala ddekabusa, eky’omukisa tufunyeewo ku nkuba mu biseera bino era tukubiriza bannaffe abeenyigira mu by’obulimi n’obulunzi okukozesa ennimiro zaabwe balime ebirime ebyanguwa okubala n’okweyambisa amagezi agabaweebwa abakugu. Twongera okwennyamira olw’obulwadde bwa siriimu obwali butandise okukendeera naye nga kati bweyongera buli kiseera. Tukuutira abantu baffe okukola ekisoboka okwewala endwadde eno n'amutta n’okwekebeza buli omu amanye bw'ayimiridde. Nga bannaffe aba UNIADS bwe baatusaba, abaami n’abavubuka, abalenzi ku luno be bajja okukulembera olutabaalo. Tukubiriziddwa n’okwekebeza obulwadde bwa Nnalubiri oba ‘sickle cells’ nga tuteekateeka eby’obufumbo kitusobozese okuzaala abaana abalamu. Bwetunaakola ebyo waggulu tujja kuba n’eggwanga eddamu, ekinaatutuusa ku nkulaakulana eya nnamaddala nga mw'otwalidde n’okwegobako obwavu obutufuukidde ekyambika. Tubaagaliza Paasika ey’essanyu n’Emirembe. Ronald Muwenda Muwenda II
lug_Latn lug_Latn